**ИНФОРМАЦИЈЕ О СЛУЖБИ БЕСПЛАТНЕ ПРАВНЕ ПОМОЋИ**

**Бесплатна правна помоћ**

Одељење за општу управу,друштвене делатности и скупштинеске послове

Овлашћено лице: Немања Павловић

Канцеларија бр.11

Телефон: 025/772-122 локал 620

Радно време са странкама 07.30. до 14.00 сваког радног дана

**Услови под којима граађани имају право на бесплатну правну помоћ по ЗБПП**

Бесплатна правна помоћ за лица лошег имовинског стања.

Бесплатна правна помоћ може да се пружи држављанину Републике Србије, лицу без држављанства, страном држављанину са сталним настањењем у Републици Србији и другом лицу које има право на бесплатну правну помоћ према другом закону или потврђеном међународном уговору, ако:

1) испуњава услове да буде корисник права на новчану социјалну помоћ сагласно закону којим се уређује социјална заштита или корисник права на дечији додатак сагласно закону којим се уређује финансијска подршка породици са децом, као и члановима његове породице односно заједничког домаћинства, чији је круг одређен овим законима;

2) не испуњава услове да буде корисник права на новчану социјалну помоћ или на дечији додатак, али би због плаћања правне помоћи из сопствених прихода у конкретној правној ствари испунило услове да постане корисник права на новчану социјалну помоћ или на дечији додатак.

Чланом породице, односно заједничког домаћинства лица не сматра се лице против којег тражилац бесплатне правне помоћи покреће поступак заштите од насиља у породици или други поступак заштите. Приходи и имовина лица против којег се покреће поступак заштите не утичу на право тражиоца да оствари право на бесплатну правну помоћ, ако он испуњава прописане услове.

Бесплатна правна помоћ, одобрава се, без обзира на имовинско стање, следећим лицима:

1) детету о чијем се праву, обавези или интересу заснованом на закону одлучује у поступку пред судом, другим државним органом односно органом јавне власти;

2) лицу према коме се извршава мера безбедности обавезног психијатријског лечења и чувања у здравственој установи или заштитна мера обавезног психијатријског лечења;

3) лицу према коме се води поступак делимичног или потпуног лишења или враћања пословне способности;

4) лицу које остварује правну заштиту од насиља у породици;

5) лицу које остварује правну заштиту од тортуре, нечовечног или понижавајућег поступања или кажњавања или трговине људима;

6) лицу које тражи азил у Републици Србији;

7) избеглици, лицу под супсидијарном заштитом или интерно расељеном лицу;

8) особи са инвалидитетом;

9) детету које је заштићено услугом смештаја у систему социјалне заштите;

10) деци и младима којима је престала услуга социјалног смештаја до навршене 26 године живота;

11) одраслим и старим лицима која су без сопственог пристанка смештена у установу социјалне заштите;

12) лицу које остварује право на утврђивање времена и места рођења сагласно закону којим се уређује ванпарнични поступак;

13) лицу које је погођено поступком принудног исељења и пресељења у складу са законом којим се уређује становање.

Бесплатна правна помоћ састоји се од пружања правних савета,састављања поднеска, заступања и одбране.

Пружање бесплатне правне помоћи, није дозвољено у:

1) привредним споровима;

2) поступку регистрације правних лица;

3) поступку накнаде штете за повреду части и угледа;

4) поступку пред прекршајним судом, ако за прекршај није запрећена казна затвора;

5) поступку у коме би вредност спора била у очигледној и значајној несразмери с трошковима поступка;

6) поступку у коме је очигледно да тражилац бесплатне правне помоћи нема изгледа на успех, посебно ако се његова очекивања не заснивају на чињеницама и доказима које је предочио или су она супротна позитивним прописима, јавном поретку и добрим обичајима;

7) случају да постоји очигледан покушај да се злоупотреби право на бесплатну правну помоћ или неко друго право.

**Подношење захтева**

Захтев за одобравање бесплатне правне помоћи подноси се Општинској управи општине Апатин , на шалтеу писарнице или директно у канцеларији бр. 11.

Захтев се подноси писмено или усмено на записник или електронским путем, у складу са Законом.

Захтев се може поднети и преко законског заступника, пуномоћника или лица које подносилац захтева одреди, с тим што се уз захтев прилаже и доказ о вршењу права законског заступања, односно пуномоћје.

На захтев за одобравање бесплатне правне помоћи не плаћа се такса .

Захтев за одобравање бесплатне правне помоћи садржи :

* лично име, пребивалиште или боравиште подносиоца захтева и број телефона, ако постоји
* опис проблема због ког се тражи бесплатна правна помоћ и документа о описаном проблему,ако подносилац захтева њима располаже.

Подносилац захтева уз захтев може поднети исправу, правноснажну одлуку државног органа или други документ којим се доказује да тражилац бесплатне правне помоћи испуњава услове за остваривање права на бесплатну правну помоћ.

Захтев се подноси на обрсцу који је објављен на званичној интернет презентацији Општине Апатин [www.soapatin.org/](http://www.soapatin.org/) у делу „ сервиси грађана“ -бесплатна правна помоћ. Захтев се подноси путем поште , непосредно се предаје на шалтеру или канцеларији бр. 11 или се подноси усмено на записник пред службеником Општинске управе општине Апатин.

**Информације о доказима**

Да би остварили право на бесплатну правну помоћ у складу са ЗБПП, грађани прилажу документ којим се потврђује статус и то :

* За кориснике новчане помоћи преко Центра за социјални рад

Доставити : Решење центра за социјални рад

* За лица која остварују право на дечији додатак

Доставити решење Општинске управе

* За незапослена лица

Доставити : Уверење Националне службе за запошљавање или уверење(потврду) РФ ПИО

* За запослене, који примају минималну зараду

Доставити: потврду послодавца о примањима

* За пензионере са најнижом пензијом

Доставити последњи чек од пензије

* За лица, која остварују права у поступку остваривања права везаних за својства ратних или мирнодопских инвалида, инвалида рада или породичног инвалида

Доставити : решење о инвалидности

* За избегла и расељена лица

Доставити: избегличку легитимацију, односно легитимацију расељеног лица , пријаву боравка и личну карту

**Одлучивање о захтеву**

О захтеву за одобравање бесплатне правне помоћи одлучује службеник у Општинској управи општине Апатин ,а који има дозволу за то.

Орган управе утврђује да ли подносилац захтева испуњава услове за пружање бесплатне правне помоћи, увидом у евиденције којима располаже или у документацију која је поднета уз захтев или накнадно достављена.

Орган управе је дужан да по службеној дужности, у складу са законом, начини увид у податке о чињеницама неопходним за одлучивање о којима се води службена евиденција, да их прибавља и обрађује.

Орган управе доноси решење о захтеву у року од осам дана од дана пријема захтева,а ако је затражио допунску документацију од подносиоца захтева , у року од осам дана од дана када му је она достављена.

Ако постоји опасност од настанка ненадокнадиве штете по подносиоца захтева или ако би истекао рок у коме он има право на предузимање радње у поступку, орган управе је дужан да донесе решење о захтеву у року од три дана након његовог пријема.

Ако орган управе не донесе решење у року од осам односно три дана од дана пријема захтева, односно достављања допунске документације, сматра се да је захтев одбијен.

Орган управе који тражи од подносиоца захтева допунску документацију дужан је да одреди рок за њено достављање који не може бити краћи од осам дана, чијим истеком се сматра да је подносилац одустао од захтева, ако није доставио тражену документацију.

Ако је захтев основан, орган управе решењем одобрава бесплатну правну помоћ-

Орган управе одбија захтев за одобравање бесплатне правне помоћи ако нису испуњени законом одређени услови за пружање бесплатне правне помоћи , ако у конкретној правној ствари бесплатна правна помоћ није дозвољена или ако подносилац захтева условљава пружање бесплатне правне помоћи крајљим исходом или успехом у поступку.

Против решења о одбијању захтева може се поднети жалба Министарству правде Републике Србије, у року од осам дана од дана пријема решења, односно у року од осам односно три дана од истека рока после кога се сматра да је захтев одбијен.

Министарство је дужно да по жалби одлучи у року од петнаест дана од пријема жалбе.

Решење о жалби је коначно у управном поступку.